## Rješenje Ustavnog suda Republike Hrvatske broj U-II-1175/2002 od 7. travnja 2004.

### NN 54/2004 (28.4.2004.), Rješenje Ustavnog suda Republike Hrvatske broj U-II-1175/2002 od 7. travnja 2004.

# USTAVNI SUD REPUBLIKE HRVATSKE

1234

Ustavni
sud Republike Hrvatske, u sastavu Petar Klarić, pred­sjednik Suda te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Emilija Rajić, Smiljko Sokol, Nevenka Šernhorst, Vice
Vuko­jević i Milan Vuković, odlučujući o prijedlogu za pokretanje postupka za
ocjenu suglasnosti drugog propisa s Ustavom i zakonom, na sjednici održanoj 7.
travnja 2004. godine, donio je sljedeće

RJEŠENJE

I. Ne
prihvaća se prijedlog za pokretanje postupka za ocjenu suglasnosti s Ustavom i
zakonom članka 2. stavka 2., članka 192., članka 193. i članaka 199. do 201.
Uredbe o unutarnjem ustrojstvu ureda državne uprave u županijama (»Narodne
novine«, broj 21/02.).

II. Ovo
rješenje objavit će se u »Narodnim novinama«.

```
Obrazloženje
```

1. Grad
Pazin, kojeg zastupa predsjednica Gradskog vijeća Grada Pazina Vesna Ivančić,
podnio je prijedlog za pokretanje postupka za ocjenu suglasnosti članka 2.
stavka 2., članka 192., članka 193. i članaka 199. do 201. Uredbe o unutarnjem
ustrojstvu ureda državne uprave u županijama (»Narodne novine«, broj 21/02. –
dalje: Uredba) sa Zakonom o područjima županija, gradova i općina u Republici
Hrvatskoj (»Narodne novine«, broj 10/97., 124/97., 50/98. – odluka Ustavnog suda,
68/98., 22/99., 42/99. – odluka Ustavnog suda, 117/99., 128/99., 44/00.,
129/00. i 92/01.) i Ustavom.

2. Prvo je osporena odredba stavka 2. članka 2., koji
glasi:

*Članak
2.*

Sjedište
ureda državne uprave je u sjedištu županije.

Iznimno
od odredbe stavka 1. ovoga članka, sjedište ureda državne uprave može se
utvrditi i izvan sjedišta županije.

Ured državne uprave obavlja poslove državne uprave na
području županije utvrđenom zakonom kojim se uređuje područje županija, gradova
i općina u Republici Hrvatskoj.

Ostale osporene odredbe glase:

*Članak 192.*

Sjedište ureda državne uprave u Istarskoj županiji je
u Puli.

*Članak 193.*

Za obavljanje poslova iz djelokruga ureda državne
uprave u Istarskoj županiji ustrojavaju se sljedeće unutarnje ustrojstvene
jedinice sa sjedištem u Puli:

1. Služba za zajedničke poslove

2. Služba za gospodarstvo

3. Služba za prostorno uređenje, zaštitu okoliša,
graditeljstvo i imovinsko-pravne poslove

4. Služba za društvene djelatnosti

5. Služba za opću upravu.

*Članak 199.*

Za obavljanje poslova iz djelokruga ureda državne
uprave u Istarskoj županiji izvan sjedišta ureda državne uprave osnivaju se:

Ispostava u Bujama za područje gradova Buje, Novigrad
i Umag te općina Brtonigla, Grožnjan i Oprtalj.

Ispostava
u Buzetu za područje grada Buzeta te općine La­nišće.

Ispostava
u Labinu za područje grada Labina te općina Kršan, Pićan, Raša i Sv. Nedelja.

Ispostava
u Pazinu za područje grada Pazina te općina Ce­rov­lje, Gračišće, Karojba,
Lupoglav, Motovun, Sv. Petar u Šumi i Tinjan.

Ispostava
u Poreču za područje grada Poreča te općina Ka­štel-Labinci, Sv. Lovreč,
Višnjan, Vižinada i Vrsar.

Ispostava
u Rovinju za područje grada Rovinja te općina Bale, Kanfanar i Žminj.

Ispostava
u Umagu za obavljanje poslova Gospodarstva za područje gradova Umag, Buje,
Novigrad te općina Brtonigla, Grožnjan i Oprtalj.

*Članak
200.*

Ispostava
ureda državne uprave u Buzetu, Labinu, Pazinu, Poreču i Rovinju obavljaju
upravne i stručne poslove koji se odnose na gospodarstvo, prostorno uređenje i
graditeljstvo, dru­štvene djelatnosti, imovinsko-pravne poslove te poslove opće
uprave.

Ispostava ureda državne uprave u Bujama obavlja
upravne i stručne poslove koji se odnose na prostorno uređenje i graditeljstvo,
društvene djelatnosti, imovinsko-pravne poslove te poslove opće uprave.

Ispostava ureda državne uprave u Umagu obavlja
upravne i stručne poslove koji se odnose na gospodarstvo.

Osim poslova iz stavka 1., 2. i 3. ovoga članka u
ispostavama ureda državne uprave u Istarskoj županiji obavljaju se i opći, administrativni
te pomoćno-tehnički poslovi.

*Članak 201.*

Okvirni
broj državnih službenika i namještenika potrebnih za obavljanje poslova iz
djelokruga Ureda državne uprave u Istarskoj županiji prikazan je u tabeli u
Prilogu XVIII koja je sastavni dio ove uredbe i objavljuje se u »Narodnim
novinama«.

Prilog XVIII

OKVIRNI
BROJ DRŽAVNIH SLUŽBENIKA I NAMJEŠTENIKA ZA OBAVLJANJE POSLOVA IZ DJELOKRUGA
UREDA DRŽAVNE UPRAVE U ISTARSKOJ ŽUPANIJI

if !supportLineBreakNewLine
endif

|  |  |
| --- | --- |
| if !supportEmptyParas endif | br. izvršitelja |
| Predstojnik ureda | 1 |
| Zamjenik predstojnika | 1 |
| Služba za zajedničke poslove | 22 |
| Služba za gospodarstvo | 27 |
| Služba za prostorno uređenje, zaštitu  okoliša, graditeljstvo i imovinsko-pravne  poslove | 27 |
| Služba za društvene djelatnosti | 28 |
| Služba za opću upravu | 19 |
| Ispostava u Bujama | 20 |
| Ispostava u Buzetu | 12 |
| Ispostava u Labinu | 28 |
| Ispostava u Pazinu | 26 |
| Ispostava u Poreču | 35 |
| Ispostava u Rovinju | 28 |
| Ispostava u Umagu | 5 |
| SVEUKUPNO | 279 |

if !supportEmptyParas endif

if !supportEmptyParas endif

3.
Podnositelj smatra da su osporavane odredbe protivne članku 80. u svezi članaka
82. i 87. Ustava i članku 2. točki XVIII. Zakona o područjima županija, gradova
i općina, kojim je osnovana »Istarska županija sa sjedištem u Pazinu«. Ističe
da ustavno uređenje načina donošenja propisa kojima se definira ustrojstvo,
djelokrug i način rada državnih tijela, ne daje moguć­nost, niti ostavlja pravo
Vladi Republike Hrvatske da uredbom uređuje pitanje sjedišta tijela državne
vlasti, niti sjedišta tijela državne vlasti u županijama, jer da je ta ovlast
izričito u nadležnosti Hrvatskoga sabora da zakonom koji se donosi većinom
glasova svih zastupnika uređuje ta pitanja.

Ukazuje
na odgovarajuće prostorne mogućnosti Pazina za smještaj sjedišta Županije i
njezinih službi, njegov nacionalni i povijesni značaj, zbog čega smatra da bi
Vlada Republike Hrvat­ske trebala slijediti politiku Hrvatskoga sabora i na
tragu utvrđene politike stvarati preduvjete za brži razvoj središnje Istre s
ciljem jednakomjernosti i stabilnosti razvoja tog dijela Republike Hrvat­ske.

Predlaže
ukinuti osporavane odredbe.

4.
Temeljem odredbe članka 42. stavka 1. Ustavnog zakona o Ustavnom sudu Republike
Hrvatske (»Narodne novine«, broj 49/02 – pročišćeni tekst, dalje: Ustavni
zakon), prijedlog je do­stav­ljen Vladi Republike Hrvatske na odgovor, koji je
tijekom ovog ustavnosudskog postupka dostavljen Ustavnom sudu.

*Prijedlog
nije osnovan.*

5. U
članku 2. točki XVIII. Zakona o područjima županija, gradova i općina, utvrđena
je Istarska županija sa sjedištem u Pazinu. Dakle, ta zakonska odredba samo
utvrđuje županiju i njezino sjedište, dok o sjedištima ureda državne uprave u
županiji ne govori.

U
članku 116. stavku 1. Ustava, određeno je da se ustrojstvo i poslovi državne
uprave i način njihovog obavljanja uređuju zakonom. Taj zakon jest Zakon o
sustavu državne uprave (»Na­rod­ne novine«, broj 75/93., 48/99., 15/00.,
127/00. i 59/01.). Prema odredbama članka 50. Zakona o sustavu državne uprave,
za obavljanje poslova državne uprave u više upravnih područja na području
jedinice područne (regionalne) samouprave ustrojava se ured državne uprave
(stavak 1.), a unutarnje ustrojstvo ureda državne uprave uređuje se uredbom
Vlade. Također, prema od­red­bama članka 60. Zakona o sustavu državne uprave,
unutarnje ustrojstvo tijela državne uprave uređuju se uredbom Vlade (stavak
1.), a uredbom Vlade određuju se unutarnje ustrojstvo, nazivi unutarnjih
ustrojstvenih jedinica tijela državne uprave i njihov djelokrug, način
upravljanja tim jedinicama, okvirni broj potrebnih državnih službenika i
namještenika za obavljanje poslova iz nadležnosti tih jedinica, način
planiranja poslova, radno vrijeme, održavanje uredovnih dana, kao i druga
pitanja od osobitog značaja za rad tijela državne uprave (stavak 2.).

Osporenim
odredbama Uredbe ni na koji se način nije diralo u odredbu članka 2. stavka 1.
točke XVIII. Zakona o područjima županija, gradova i općina, prema kojoj je
sjedište Županije istarske, kao jedinice područne (regionalne) samouprave iz
članka 133. stavka 2. Ustava, u Pazinu.

Ne
postoji propis prema kojem bi uredi državne uprave morali biti ustrojeni i
smješteni u sjedištu županije. Naprotiv, upravo je Vladi Republike Hrvatske
odredbom članka 50. Zakona o sustavu državne uprave dodijeljena ovlast da
uredbom ustrojava urede državne uprave, što je ona i učinila osporavanim
odredbama Uredbe, jer uredi državne uprave nisu tijela županije, već, što iz samog
njihovog naziva proizlazi, tijela državne uprave koja se ustrojavaju na
području jedinica područne (regionalne) samouprave prema potrebama koje
utvrđuje Vlada kao tijelo izvršne vlasti Republike Hrvatske. Stoga je u članku
2. stavku 1. Uredbe određeno, kao pravilo, da je sjedište ureda državne uprave
u sjedištu županije, ali je već u stavku 2. istoga članka određena iznimka
prema kojoj se sjedište ureda državne uprave može utvrditi i izvan sjedišta
županije.

Također, samo ustrojavanje ureda državne uprave kako
je to učinjeno osporenom Uredbom, nije u nesuglasnosti s odredbama članka 80.
Ustava prema kojima Hrvatski sabor donosi zakone i akte kojima izražava svoju
politiku, jer je on Zakonom o sustavu državne uprave (organskim zakonom)
razradio ustrojstvo, djelokrug i način rada državnih tijela.

Nije to u nesuglasnosti ni s odredbom članka 82.
stavka 2. Ustava, na koju predlagatelj također ukazuje, jer se Uredbom ne
razrađuje ustrojstvo, djelokrug i način rada državnih tijela, već se uređuje
unutarnje ustrojstvo i određuje sjedište ureda državne uprave. Samo ustrojstvo,
djelokrug i način rada državnih tijela, uređeno je, kao što je već rečeno,
Zakonom o sustavu državne uprave, kao organskim zakonom.

Glede navoda podnositelja o nesuglasnosti osporavanih
odredaba Uredbe s odredbom članka 87. stavka 1. Ustava, Sud napominje da prema
odredbi članka 87. stavka 1. Ustava, Hrvatski sabor može, najviše na vrijeme od
godinu dana ovlastiti Vladu Republike Hrvatske da uredbama uređuje pojedina
pitanja iz njegova djelokruga, osim onih koja se odnose na razradu Ustavom
utvrđenih ljudskih prava i temeljnih sloboda, nacionalna prava, izborni sustav,
ustrojstvo, djelokrug i način rada državnih tijela i lokalne samouprave.
Osporavana Uredba nije propis iz te ustavne odredbe, jer je donesena temeljem
odredaba članka 112. stavka 1. podstavka 4. Ustava te, članka 50. stavka 2. i
članka 60. stavka 2. Zakona o sustavu državne uprave.

6. Stoga je temeljem odredbe članka 43. stavka 1.
Ustavnog zakona riješeno kao u izreci.

Objava ovog
rješenja temelji se na odredbi članka 29. stavka 1. Ustavnog zakona.

Broj:
U-II-1175/2002
Zagreb, 7. travnja 2004.

USTAVNI SUD REPUBLIKE HRVATSKE

Predsjednik
**dr. sc. Petar Klarić,** v. r.

Rješenje, NN 54/2004-1234